b'\n_START_ARTICLE_\nBambos hipotez\xc4\x97\n_START_PARAGRAPH_\nBambos hipotez\xc4\x97 (arba omfalo hipotez\xc4\x97) yra 1857\xc2\xa0m. Filio Henrio Gose (angl. Philip Henry Gosse) knygoje Omphalos apra\xc5\xa1yta id\xc4\x97ja, kad Dievas suk\xc5\xabr\xc4\x97 \xc5\xbdem\xc4\x99 ma\xc5\xbeiau nei prie\xc5\xa1 10 000 met\xc5\xb3, tokioje pat b\xc5\xabsenoje kokioje ji yra dabar\xc2\xa0\xe2\x80\x93 su visais gyvais padarais, augalais ir senumo po\xc5\xbeymiais. I\xc5\xa1 to Gose padar\xc4\x97 i\xc5\xa1vad\xc4\x85, kad jokie \xc5\xbdem\xc4\x97s arba Visatos am\xc5\xbeiaus \xc4\xafrodymai negali b\xc5\xabti laikomi patikimais, nes, pagal jo teorij\xc4\x85, ir k\xc4\x85 tik sukurta \xc5\xbdem\xc4\x97 atrod\xc4\x97 taip, lyg b\xc5\xabt\xc5\xb3 iki tol egzistavusi daugyb\xc4\x99 met\xc5\xb3. XX am\xc5\xbeiuje \xc5\xa1i\xc4\x85 id\xc4\x97j\xc4\x85 atgaivino dalis moderni\xc5\xb3j\xc5\xb3 kreacionist\xc5\xb3, kurie prapl\xc4\x97t\xc4\x97 argument\xc4\x85, sakydami kad k\xc4\x85 tik susikurtoje Visatoje i\xc5\xa1 \xc5\xbdem\xc4\x97s netgi mat\xc4\x97si \xc5\xbevaig\xc5\xbed\xc4\x97s, i\xc5\xa1 kuri\xc5\xb3 \xc5\xa1viesa normaliai tur\xc4\x97t\xc5\xb3 keliauti milijonus met\xc5\xb3. Tiesa, daug kreacionist\xc5\xb3 nesutinka su \xc5\xa1ia hipoteze ir mano, kad Adomas ir Ieva netur\xc4\x97jo bamb\xc5\xb3, Edeno sodo med\xc5\xbeiai buvo be rievi\xc5\xb3 ir t. t.\n_START_SECTION_\nKada prasid\xc4\x97jo netikra istorija?\n_START_PARAGRAPH_\nKai kurie m\xc4\x85stytojai pasteb\xc4\x97jo, kad tikint bambos hipoteze negalima atmesti ir galimyb\xc4\x97s, kad Visata (kartu su visais m\xc5\xabs\xc5\xb3 prisiminimais) buvo sukurta prie\xc5\xa1 5 minutes. \xc5\xa0i teorija yra kartais vadinama \xe2\x80\x9epraeitu ketvirtadienizmu\xe2\x80\x9c (angl. Last Thursdayism). Toks pavadinimas kilo i\xc5\xa1 posakio \xe2\x80\x9epasaulis gal\xc4\x97jo b\xc5\xabti sukurtas ir praeit\xc4\x85 ketvirtadien\xc4\xaf\xe2\x80\x9c (arba bet kuri\xc4\x85 kit\xc4\x85 dien\xc4\x85). Tokio dalyko net i\xc5\xa1 principo yra ne\xc4\xafmanoma nei patvirtinti, nei paneigti jokiais moksliniais metodais, nes, pasak hipotez\xc4\x97s, visi empiriniai duomenys, gauti i\xc5\xa1 bet kokios med\xc5\xbeiagos, atrodyt\xc5\xb3 taip, kad tobulai meluot\xc5\xb3 apie savo am\xc5\xbei\xc5\xb3.\n_START_SECTION_\nK\xc5\xabr\xc4\x97jas melagis\n_START_PARAGRAPH_\nBambos hipotez\xc4\x99 galima interpretuoti ir kaip nuomon\xc4\x99, kad Dievas suk\xc5\xabr\xc4\x97 daugyb\xc4\x99 iliuzij\xc5\xb3: niekada negyvenusi\xc5\xb3 dinozaur\xc5\xb3 kaulai, niekada neegzistavusi\xc5\xb3 \xc5\xbevaig\xc5\xbed\xc5\xbei\xc5\xb3 sprogimai (supernovos), vulkaniniai kalnai, kurie i\xc5\xa1 tikro niekada nebuvo vulkanais ir t. t. Nes jei Visatos am\xc5\xbeius yra 6-8 t\xc5\xabkstan\xc4\x8diai met\xc5\xb3, kaip teigia dalis kreacionist\xc5\xb3, m\xc5\xabs\xc5\xb3 stebim\xc5\xb3 \xc5\xbevaig\xc5\xbed\xc5\xbei\xc5\xb3 sprogim\xc5\xb3 niekada nebuvo, nes jie, pasak astronom\xc5\xb3 skai\xc4\x8diavim\xc5\xb3, i\xc5\xa1 ties\xc5\xb3 \xc4\xafvyko prie\xc5\xa1 milijonus met\xc5\xb3. Kai kurie teologai teigia, kad manymas, jog Dievas gal\xc4\x97jo mums meluoti sukurdamas tokias klaidinan\xc4\x8dias iliuzijas, prie\xc5\xa1tarauja teistinei gero ir melagystes smerkian\xc4\x8dio Dievo sampratai.'